Karina Adsbøl (DF), 2013-01-22:
Dette lovforslag omhandler en række elementer.
Jeg må pointere, at lovforslaget er sendt i høring den 23. november med svarfrist den 5. december, dvs. 13 dage.
Det vil jeg påpege ikke lever op til regeringsgrundlaget.
Jeg vil komme ind på nogle af elementerne, og nogle af elementerne kan vi godt tilslutte os, andre er vi lidt tvivlende over for.
Fremrykket underretning om boligsocialt anviste lejere: Dette betyder ifølge lovforslaget, at kommunen bliver underrettet af udlejer, samtidig med at lejer får tilsendt en rykker.
Samtidig kan der jo være flere årsager til, at man som lejer ikke har modtaget en rykker.
Det kan være, at posten er udeblevet, det kan være, at man er indlagt, eller at banken simpelt hen ikke har betalt huslejen.
Man forventer med dette lovforslag, at kommunen så tager de nødvendige skridt til at undersøge, om lejeren får den boligstøtte, lejeren er berettiget til.
Dette skulle jo gerne være afklaret, inden man flytter ind i en lejebolig, og man skal jo i forvejen underrette om ændringer i ens økonomiske forhold.
Dansk Folkeparti ønsker oplyst, om dataloven samt retssikkerhedsloven er overholdt, og vi ønsker samtidig oplyst, om det bliver sådan, at man bliver registreret for en udebleven betaling af en rykker, man ikke har modtaget, hvordan disse oplysninger bliver behandlet, hvor længe det kommer til at stå i ens journal, hvem der har adgang til disse oplysninger, og hvordan disse oplysninger vil blive anvendt.
Det kan være, at de bliver anvendt, så lejeren vil få svært ved at finde en anden bolig.
Samtidig kan man spørge, hvis vi skal have sådan et register, om der også skal være et register for udlejere, der ikke lever op til deres forpligtelser efter de gældende regler i dag.
Underrettes kommunen, når en almen udlejer sender en sag om lejerestance til fogedretten?
Her tænker jeg specielt på, at der i hvert fald bliver taget hensyn til, at en børnefamilie med børn tilknyttet en skole i egen kommune ikke henvises til en skole i en anden kommune.
Så er der det om ændring af 2 pct.-reglen.
Her ønskes det at lempe reglen, så kommunalbestyrelsen, hvor det er velbegrundet, kan give tilsagn, selv om byggeri af nye almene ungdomsboliger overstiger 2 pct.
Jeg mener, at dette afsnit mangler nogle konkrete svar, da der sidst i lovforslaget står: Som altovervejende hovedregel bør der altså således heller ikke fremover gives tilsagn til nye boliger i en kommune, hvis boligledigheden i en kommune overstiger 2 pct. Jeg er lidt i tvivl om, hvad man i det hele taget mener.
Skal man bygge i kommunerne, selv om der står en masse boliger tomme, eller skal man ikke?
Eller er det kun ældreboliger, det omhandler?
Det er da positivt, hvis det er sådan, at byggeri af ældreboliger kan fraviges 2 pct.-reglen.
Ophævelse af kravet om kommunal godkendelse af skillevægsarbejder, som udføres efter individuel råderet: Dette kan vi i Dansk Folkeparti godt støtte.
En forenkling af processen for udbetaling af ungdomsboligbidrag: Vi kan også i Dansk Folkeparti tilslutte os en forenklet procedure for dette.
Ændrede regler om afholdelse af tab ved lejers manglende opfyldelse af sin forpligtelse til istandsættelse ved fraflytning og ved fraflyttede lejers manglende huslejebetaling: Hvis en lejer flytter uden at opfylde sine forpligtelser, er det en boligafdeling, der må bære disse tab – som oftest er det i sidste ende lejerne, som kommer til at betale i form af huslejestigninger. I lovforslaget foreslås det så, at dispositionsfonden bærer en del af tabet.
Dispositionsfonden fungerer som en slags økonomisk buffer, der kan træde til, hvis en boligorganisation eller en eller flere af dens afdelinger oplever økonomiske problemer med f.eks. at få udlejet boligerne.
En sådan fond kan også yde støtte til forbedringer eller moderniseringer i boligafdelinger.
Her sætter vi spørgsmålstegn ved, om man risikerer at tømme dispositionfonden for midler, og om der overhovedet er nogen garanti for, at lejerne ikke alligevel kommer til at betale i form af øget husleje.
Så jeg må sige, at vi ser frem til det videre udvalgsarbejde, og vi vil følge op med en masse spørgsmål, som vi plejer.
Tak for ordet.